Адыгэбзэмрэ балъкъэрыбзэмрэ къапэплъэр сыт?
Дыгъуасэ КъБР-м и Парламентым етIуанэ еджэгъуэу щыхэплъащ «Егъэджэныгъэм и IуэхукIэ» законым и проектым. ЗэIущIэр зэIухауэ зэрырагъэкIуэкIам и фIыгъэкIэ, абы кърихьэлIат лъэпкъ, жылагъуэ зэгухьэныгъэхэм, республикэм и куейхэм, къалэхэм я лIыкIуэхэр, депутатхэр, егъэджакIуэхэр, Жылагъуэ палатэм хэтхэр.
КъБР-м и Парламентым и УнафэщI Чеченов Ануар зэIущIэр къыщызэIуихым къызэхуэсахэм яжриIащ къаIэтар жэуаплыныгъэшхуэ зыпылъ Iуэхуу зэрыщытыр, къэралым и хъугъуэфIыгъуэ нэхъыщхьэхэм ящыщ зым — щIэныгъэм — хуаIэ бгъэдыхьэкIэр гулъытэ хэхам зэрыщIэтыпхъэм къытеувыIащ.
— А щхьэусыгъуэращ фи Iуэху еплъыкIэр къэтщIэну, акъыл зэхэдзэ тщIыуэ дызэчэнджэщмэ, тфIэкъабылу фыкъыщIедгъэблэгъар, — жиIащ Чеченовым. — Нобэрей зэIущIэр купщIафIэ хъуну, Iуэху еплъыкIэ щхьэпэ щыдубзыхуу, унафэм и лъабжьэ хъун законопроект зэпэщ дгъэхьэзырыну сыфщогугъ, — жиIащ Парламентым и УнафэщIым.
Абы къызэрыхигъэщамкIэ, мы законым и проектыр КъБР-м и Парламентым и сайтым зэрыралъхьэрэ цIыхухэм зэгъэзэхуэжыпхъэу, дэщIыгъужыпхъэу 88-рэ къыхалъхьащ.
КъБР-м егъэджэныгъэмрэ щIэныгъэмкIэ и министрым и къалэнхэр зыгъэзащIэ Емуз Нинэ лъэпкъми, республикэми, цIыху къызэрыгуэкIхэм я дежкIи мыхьэнэшхуэ иIэу къаIэта Iуэхум псори зэгъусэу елэжьыпхъэу, зэгурыIуэу зым хуэкIуапхъэу къызэрилъытэр къыхигъэщащ. Апхуэдэуи Емузым жиIащ егъэджэныгъэмрэ щIэныгъэмрэ ехьэлIауэ УФ-м къищта хабзэр а IэнатIэм и зыужьыныгъэм хуича лъэбакъуэшхуэу къызэрилъытэр. Министрым и къалэнхэр зыгъэзащIэм къызэхуэсахэр щигъэгъуэзащ абыхэм зэхагъэува проектыр зэманым къезэгъыу, щIэблэм щIэныгъэ куу егъэгъуэтыным хуэунэтIауэ зэрыщытыр.
ЗэIущIэм хэтахэм къахэкIащ анэдэлъхубзэкIэ пэщIэдзэ классхэм дерс псори щегъэджыпхъэу къэзылъытэхэри, анэдэлъхубзэр цIыхум и зыужьыныгъэм зэран хуэхъуу, бзэр и абгъуэ унагъуэм къинэжын хуейуэ, сабийм бзэ зэхэдзэр къытехьэлъэу жызыIаи. Анэдэлъхубзэм и пщIэр къаIэтыжын папщIэ ар Зыуэ щыт экзаменхэм хэгъэхьапхъэу тезыгъэчыныхьа къахэкIащ. ЗэIущIэр сыхьэтитIым щIигъукIэ ирагъэкIуэкIами, зэрыгурыIуэгъуэщи, псори зы гупсысэ пыухыкIам хуэкIуакъым, ауэ я Iуэху еплъыкIэ пыухыкIахэр тхауэ къагъэнащ, депутатхэм законопроектым хагъэхьэну щыгугъыу.
ЩIышылэм и 24-м КъБР-м и Парламентым щекIуэкIа зэIущIэм щыжаIам теухуа тхыгъэ ди газетым и къыкIэлъыкIуэ къыдэкIыгъуэхэм ящыщ зым тетынущ.
Щомахуэ Залинэ.
